<classify> MWITO umetolewa kwa vijana wote nchini hususani walioko shuleni na vyuoni, kuelekeza fi kra zao katika kujiajiri, badala ya kuajiriwa hatua iliyotajwa kuwa itawasaidia kutokaa mitaani muda mwingi wakisubiri kuajiriwa.Hayo yalibainishwa na Rais wa Wanawake Wajasiriamali nchini, Mainda Waziri, wakati wa utoaji wa tuzo kwa baadhi ya shule za msingi na sekondari katika shindano la Uwezo Award lililoendeshwa na shirika lisilo la kiserikali ya Great Hope Foundation.Akizungumza wakati wa shindano hilo, Mainda alisema ili vijana waweze kuendana na mabadiliko ya kidunia na kujileta maendeleo, wanapaswa kuelekeza fikra zao katika ubunifu wa miradi mbalimbali itakayowasaidia kujiajiri na kwamba tofauti na hapo ni sawa na kupoteza muda wao.Alisema uwepo wa vijana wengi mitaani, wanaohangaika kupata ajira serikalini na katika taasisi mbalimbali ni matokeo halisi yanayotoa picha kuwa wengi waliekeleza fikra zao katika kuajiriwa, suala alilosisitiza kuwa linaweza kuepukwa kwa kubadili fikra.Ili maendeleo ya Taifa hili yaweze kupatikana kwa haraka, ni lazima kila kijana abadilishe fikra zake na kuanza kufikiria kujiajiri na kuwaajiri wengine kutokana na wakati tulionao sasa kuhitaji watu wenye fikra chanya zitakazosaidia kuibua miradi mingi ya kimaendeleo, alisema Mainda.Mratibu wa shindano hilo, Noelle Muvi, alisema mradi wa Uwezo Award unaendeshwa kwa njia ya mashindano mbalimbali, ambapo wanafunzi hushindana kutumia uwezo wao kufanya kazi mbalimbali za kijamii wanazozichagua kuzifanya.Alisema malengo ya mradi huo ni kuwatengenezea wanafunzi jukwaa la kujitambua na kutambua uwezo wao na vipaji walivyonavyo, hasa vile visivyoonekana zaidi kwa mwanafunzi pale anapokuwa yupo darasani.Malengo mengine ni pamoja na kuwapa wanafunzi jukwaa la kujifunza uongozi, kuwapa fursa ya kujifunza juu ya uwajibikaji na kuwa mstari wa mbele katika kutatua changamoto mbalimbali zinazoikabili jamii inayowazunguka.Katika kutekeleza majukumu yake mwaka huu, taasisi hiyo ya Great Hope Foundation inayoandaa mradi huo, imeshirikiana na UN Tanzania kuwapa wanafunzi fursa ya kutambua umuhimu wa miradi wanayoifanya ikiwemo ya kilimo cha mboga, uliofanywa na wanafunzi wa Sekondari ya Wailes.  <topic>: kitaifa 